แชร์ลูกโซ่
ออกมาเตือนหลายครั้งแล้วเกี่ยวกับรูปแบบการหลอกล่อให้ลงทุนธุรกิจที่รวยเร็วๆ โดยเฉพาะ “แชร์ลูกโซ่”
29 ก.ค. 2559

โดย...ชัตน์วรี ([email protected])
ออกมาเตือนหลายครั้งแล้วเกี่ยวกับรูปแบบการหลอกล่อให้ลงทุนธุรกิจที่รวยเร็วๆ โดยเฉพาะ “แชร์ลูกโซ่” ที่ปรับแบบการหลอกลวงใหม่ๆ มาเสมอ โดยคนที่มักจะตกเป็นเหยื่อ มีทั้งเด็กจบใหม่ คนวัยทำงานและผู้เกษียณอายุ
ล่าสุด มีผู้เสียหายไปฟ้องร้องหลังได้รับความเสียหายกองทุนฟอเร็กซ์ (Forex) ที่กำหนดให้ซื้อแพ็กเกจการลงทุนตั้งแต่ 1,000-7,000 บาท โดยไม่จำกัดจำนวนแพ็กเกจให้กำไร 10% ของเงินที่ลงทุนไปทุกวัน หากหาสมาชิกมาเพิ่มและสมัครแพ็กเกจสูงๆ ได้ จะได้รับเงินปันผลสูงตามไปด้วย
ที่กำลังเป็นกระแสตอนนี้ “รวยจากการเที่ยว” โฆษณาชวนเชื่อว่าเที่ยวหรูอยู่สบายจ่ายถูก เที่ยวระดับ 5 ดาว ในราคา 2 ดาว ชักจูงให้สมัครสมาชิกและหาสมาชิกมาเพิ่มจะรับผลตอบแทน “ยิ่งเที่ยวยิ่งรวย” ก็น่าจะเข้าข่ายแชร์ลูกโซ่เช่นกัน
เราต้องแยกให้ออกระหว่างแชร์ลูกโซ่กับธุรกิจขายตรง (MLM)
ธุรกิจขายตรงจะต้องมาขึ้นทะเบียนกับสำนักงานคณะกรรมการคุ้มครองผู้บริโภค (สคบ.) และจะต้องมีแผนดำเนินธุรกิจที่ชัดเจนของรายได้ 
“แชร์ลูกโซ่” คือ การดำเนินธุรกรรมที่มุ่งประสงค์หารายได้จากการระดมเงินทุนเป็นหลัก มีการสัญญาในการเข้าร่วมธุรกิจว่าจะตอบแทนผลประโยชน์ในรูปแบบต่างๆ ที่สูงกว่าเงินลงทุน ซึ่งผู้ประกอบการมักจะอ้างถึงการนำเงินไปลงทุนในรูปแบบอื่นต่อๆ ไป
หลักการง่ายๆ การพิจารณาว่าเป็นแชร์ลูกโซ่ คือ
1.ไม่มีสินค้าหรือบริการ หรือแค่มีสินค้าบังหน้า แต่จะเน้นการหาสมาชิกเพิ่ม
2.มีค่าสมัครแรกเข้าสูง เพราะเน้นการหักหัวคิวค่าสมัคร
3.ผลตอบแทนจะได้มาจากการหาจำนวนสมาชิกมาเพิ่ม
4.ให้ผลตอบแทนที่สูงเกินจริงมาก และให้ผลตอบแทนในช่วงระยะเวลาสั้นๆ เช่น 1-3 เดือน
ปัจจุบันแชร์ลูกโซ่เป็นธุรกิจที่ผิดกฎหมาย ซึ่งมีโทษทั้งจำและปรับ